b'\n_START_ARTICLE_\n19. velja\xc4\x8de u Domovinskom ratu\n_START_PARAGRAPH_\nDomovinski rat po nadnevcima: 19. velja\xc4\x8de u Domovinskom ratu._NEWLINE_1990._NEWLINE__NEWLINE_- U reakcijama opozicijskih prvaka na novi izborni zakon u Hrvatskoj prevladava stajali\xc5\xa1te da su svi protiv ve\xc4\x87inskog izbornog sustava I protiv trodomnog Sabora._NEWLINE_1992._NEWLINE__NEWLINE_- Potpisani sporazumi o uspostavi diplomatskih odnosa i ukidanju viza izme\xc4\x91u Finske i Hrvatske._NEWLINE__NEWLINE_- Pravi razmjeri zlo\xc4\x8dina koje su po\xc4\x8dinili pripadnici biv\xc5\xa1e JNA i srpskih neregularnih jedinica u Hrvatskoj bit \xc4\x87e poznati tek nakon dolaska mirovnih snaga UN i povla\xc4\x8denja okupatorske vojske iz Hrvatske, stoji u pismu predsjednika Sabora dr. \xc5\xbdarka Domljana Boutrosu Ghaliju._NEWLINE__NEWLINE_- Podaci Helsinki Watcha o ga\xc5\xbeenju ljudskih prava u Hrvatskoj od JNA i srpskih paravojnih formacija pate od bitnog nedostatka: ne pravi se razlika izme\xc4\x91u agresora i \xc5\xbertve, niti se uzima u obzir da su dijelovi hrvatskog teritorija okupirani, reagira se u hrvatskim javnim glasilima._NEWLINE__NEWLINE_- Granice se ne smiju mijenjati silom, izjavio je dr. Franjo Tu\xc4\x91man be\xc4\x8dkom dnevniku Der Standard._NEWLINE_1993._NEWLINE__NEWLINE_- Vije\xc4\x87e sigurnosti dogovorilo se o planu rezolucije kojom se privremeno, do 31. o\xc5\xbeujka, produljuje mandat UNPROFOR-a u Hrvatskoj. Sve \xc4\x87e snage UNPROFOR-a biti obuhva\xc4\x87ene mandatom u skladu s poglavljem 7. Povelje UN, koje predvi\xc4\x91a primjenu sile._NEWLINE__NEWLINE_- Delegacija Republike Hrvatske u New Yorku istaknula u razgovoru sa Cyrusom Vanceom i Davidom Owenom da ne\xc4\x87e prihvatiti nijedno rje\xc5\xa1enje kaje ugro\xc5\xbeava suverenost Hrvatske ili su\xc5\xbeava njezin teritorijalni integritet, kad je u pitanju produ\xc5\xbeenje mandata UNPROFOR-a._NEWLINE__NEWLINE_- Iz Pariza najavljeno osnutak posebne radijske postaje na Jadranu za "razbijanje medijskog monopola u biv\xc5\xa1oj Jugoslaviji"._NEWLINE__NEWLINE_- Visoka povjerenica UN za izbjeglice Sadako Ogata zatra\xc5\xbeila od glavnog tajnika UN Boutros Ghalija da naredi ponovnu uspostavu humanitarnih operacija u Bosni i Hercegovini._NEWLINE__NEWLINE_- Odbor ministara Vije\xc4\x87a Europe u Strasbourgu osudio "upurabu silovanja kao ratnog sredstva" u biv\xc5\xa1oj Jugoslaviji._NEWLINE_1994._NEWLINE__NEWLINE_- U poruci Bila Clintona ameri\xc4\x8dkoj i svjetskoj javnosti, predsjednik SAD optu\xc5\xbeio Srbe kao glavne krivce za agresiju i etni\xc4\x8dko \xc4\x8di\xc5\xa1\xc4\x87enje te upozorio ameri\xc4\x8dku javnost da \xc4\x87e se ameri\xc4\x8dki zrakoplovi mo\xc5\xbeda na\xc4\x87i u vojnoj akciji nad Sarajevom._NEWLINE__NEWLINE_- Na pregovorima u Frankfurtu izme\xc4\x91u Grani\xc4\x87a i Silajd\xc5\xbei\xc4\x87a na vidiku sporazum, jer su "Amerikanci sna\xc5\xbeno u\xc5\xa1li u igru", kazao hrvatski ministar vanjskih poslova._NEWLINE__NEWLINE_- Francuska televizija (TF 1) za masakr na sarajevskoj tr\xc5\xbenici optu\xc5\xbeila Muslimane, prikazav\xc5\xa1i "tajni" i "povjerljivi" izvje\xc5\xa1taj, koji je navodno u rukama Ghalija, a koji dokazuje da je granata upu\xc4\x87ena s polo\xc5\xbeaja 1.500 metara unutar crte koju \xc4\x8duvaju Muslimani._NEWLINE__NEWLINE_- Oko 400 ruskih "plavih kaciga" krenulo iz sektora Istok u Hrvatskoj prema Sarajevu, gdje bi se trebali razmjestiti najvjerojatnije u srpskom dijelu Sarajeva._NEWLINE_1995._NEWLINE__NEWLINE_- U Kara\xc4\x91or\xc4\x91evu razgovarali srbijanski predsjednik Slobodan Milo\xc5\xa1evi\xc4\x87 i ruski ministar vanjskih poslova Andrej Kozirev o najnovijim inicijativama me\xc4\x91unarodne zajednice za mirno rje\xc5\xa1enje sukoba na prostoru biv\xc5\xa1e Jugoslavije._NEWLINE__NEWLINE_- U svjetskim medijima veliki publicitet dobila "svadba stolje\xc4\x87a" u Srbiji, \xc5\xbeenidba ratnog zlikovca i kriminalca Arkana i pevaljke Cece, koje u Srbiji uzdi\xc5\xbeu do mitskih junaka._NEWLINE_1996._NEWLINE__NEWLINE_- Nakon rimskih dogovora o Mostaru smanjen Koschnickov distrikt, a gradona\xc4\x8delnik Mijo Brajkovi\xc4\x87 to prokomentirao rije\xc4\x8dima: "Ovo je \xc4\x8dastan kompromis s kojim mogu biti zadovoljni svi po\xc5\xa1teni Mostarci"._NEWLINE__NEWLINE_- Predsjednik Tu\xc4\x91man odbio potvrditi Jozu Radoo\xc5\xa1a (HSLS) za gradona\xc4\x8delnika Zagreba.'